Opname: Zuma moet bedankPresident Jacob Zuma. Foto: Kopano Tlape / GCIS Meeste jong ANC-ondersteuners het gesê Jacob Zuma moet as president bedank, volgens die uitslag van ŉ opname wat Vrydag bekend gemaak is. “Die opname het bevind dat 56% van respondente, wat aanvoer dat hulle ANC-ondersteuners is, voel dat Zuma moet bedank,” het Shirley Wakefield, woordvoerder van Pondering Panda, gesê. Altesaam 1 997 persone tussen 18 en 34 jaar oud regoor die land het verlede maand aan dié opname deelgeneem. Volgens Wakefield het 37% van ANC-ondersteuners gesê Zuma moet as president aanbly, en 7% was nie seker wat moet gebeur nie. Respondente van verskillende politieke partye is ook krities oor die R203 miljoen-sekuriteitsopgraderings aan Zuma se privaatwoning by Nkandla. “Daar was oor die algemeen (65% van respondente) ŉ instemming dat Nkandla Zuma se grootste flater was.” Negentien persent van respondente het gevoel daar is groter kwessies as Nkandla, en 10% het gevoel Nkandla is glad nie ŉ probleem vir Zuma nie. Wakefield sê die bevindings strook met ŉ Ipsos-opname deur die Sunday Times in Desember waar 51% van ŉ verteenwoordigende 1 000 ANC-ondersteuners aangetoon het dat Zuma moet bedank. “Meer as een onafhanklike opname het getoon dat die oorgrote meerderheid van ANC-ondersteuners voel Zuma moet bedank. Dit is ŉ kwessie wat die ANC deeglik moet oorweeg,” het sy gesê.